## La Generalitat obri el termini per a sol·licitar les noves ajudes per a vehicles sinistrats en la riuada

*** La nova convocatòria, que es podrà sol·licitar fins al 31 de juliol, amplia la tipologia de vehicles i inclou autobusos, camions de més de 3.500 quilos, caravanes o tractors agrícoles, entre altres
* La Generalitat destina 36 milions a estes noves ajudes que van des dels 250 euros per ciclomotor fins als 15.000 euros per autobús destruït**

La Generalitat inicia este el dilluns el termini perquè les persones interessades puguen sol·licitar les ajudes directes dirigides a les persones físiques i jurídiques que van perdre el seu vehicle en la inundació del passat 29 d’octubre.

En estes noves ajudes, dotades amb un total de 36 milions d’euros, s’ha ampliat la tipologia de vehicles com són els autobusos, camions de més de 3.500 quilos, tractors, caravanes i autocaravanes, remolcs o tractors agrícoles, entre altres. D’esta manera, es vol donar cobertura a vehicles que van quedar fora de la primera tanda d’ajudes, dotada amb més de 250 milions d’euros que va llançar la Generalitat per a vehicles sinistrats per la riuada.

La Generalitat ha llançat esta nova convocatòria després d’haver concedit quasi 80.900 ajudes per un import conjunt de 153,5 milions d’euros en una primera convocatòria destinada a particulars titulars de ciclomotors, motocicletes, turismes, furgonetes i similars.

La subvenció varia en funció de la categoria del vehicle sinistrat: 250 euros per a ciclomotors; 750 euros per a motocicletes; 2.000 euros per a turismes; per a furgons variarà en funció del tonatge (de 2.000 a 5.000 euros); per a camions depén també del tonatge (des de 2.000 euros a 9.000 euros); per a autocaravanes varia segons el tonatge (des de 5.000 a 7.500 euros); 5.000 euros per a tractors agrícoles i fins a 15.000 euros per a autobusos, entre altres categories.

Les persones interessades tenen de termini per a demanar les ajudes fins al pròxim 31 de juliol. Les persones físiques podran presentar les sol·licituds, preferentment de manera telemàtica, perquè es puga resoldre amb la màxima rapidesa, en este [enllaç](https://www.gva.es/va/inicio/procedimientos?id_proc=105449).

També es podrà presentar la sol·licitud per les persones físiques en les oficines PROP d’assistència i atenció ciutadana i en les oficines d’assistència en matèria de registre de l’Agència Tributària Valenciana.

En el cas de les persones jurídiques, únicament podran presentar les sol·licituds telemàticament.

També s’habilita un servici per a resoldre dubtes i consultes en el telèfon 96 0990390 o en el correu electrònic ajudavehiclesdana@gva.es. A més, tota la informació estarà disponible en la web de l’[Agència Tributària Valenciana](https://atv.gva.es/va/noves-ajudes-vehicles-dana), així com en la [web](https://aciara.gva.es/va/) de les ajudes habilitades per la Generalitat.

**Requisits per a ser beneficiaris**

Podran ser beneficiàries d’estes subvencions les persones físiques, les persones jurídiques (a excepció de les administracions públiques), així com les societats civils, comunitats de béns i altres entitats sense personalitat jurídica. No obstant això, no podran sol·licitar l’ajuda els socis, comuners o integrants d’estes entitats a títol individual.

A més, els beneficiaris de les ajudes hauran de figurar com a titulars en el Registre de vehicles de la Direcció General de Trànsit a data 29 d’octubre de 2024 d’un vehicle matriculat a Espanya que es trobe assegurat, que no haja sigut transmés amb posterioritat a esta data i que es declare sinistrat com a conseqüència directa de les inundacions del passat 29 d’octubre.

Igualment, les persones beneficiàries hauran d’haver iniciat abans del 31 de desembre de 2024 una reclamació al Consorci de Compensació d’Assegurances o, en defecte d’això, a l’asseguradora del vehicle sinistrat. Esta circumstància s’acreditarà mitjançant la consignació en la sol·licitud de l’ajuda del número d’expedient assignat al sinistre pel Consorci de Compensació d’Assegurances o, en defecte d’això, per l’entitat asseguradora del vehicle.

Així mateix, el vehicle haurà d’haver sigut baixa en la Direcció General de Trànsit (DGT) amb motiu dels danys ocasionats per la riuada. Per a sol·licitar esta ajuda n’hi ha prou que conste la baixa temporal del vehicle en la DGT i manifestar el compromís de tramitar la baixa definitiva del vehicle quan siga possible i abans del 31 de desembre de 2025.

No podrà ser beneficiari d’estes noves ajudes si amb anterioritat s’haguera percebut l’anterior ajuda aprovada pel Consell per a vehicles destruïts per la dana. En el cas que la sol·licitud de l’ajuda anterior es trobe pendent de concessió, la tramitació de la nova ajuda quedarà suspesa fins que es resolga esta sol·licitud.

Només es podrà presentar una sol·licitud per cada vehicle sinistrat, de manera que les persones sol·licitants hauran de presentar una sol·licitud independent per cada vehicle de la seua propietat que haja resultat sinistrat.

En el cas que un vehicle pertanga a diverses persones, l’ajuda se sol·licitarà per la persona que figure com a titular principal en el Registre de vehicles de la DGT, la qual quedarà obligada, amb responsabilitat seua, a entregar a la resta de copropietaris la part proporcional de l’ajuda.

Fecha: 16/06/2025